# Capitulo 1: Papiamento y su desaroyo.

Origen di Papiamento

Con y na unda Papiamento a nace? No tin prueba concreto pa por bisa cu seguridad con y na unda esaki a sosode. Pero for di e parti di historia di e colonisacion Spaño, tin informacion cu a hiba e indjannan di e islanan aki, esta Aruba, Corsou y Boneiro, Hispañola pa aya siña e idioma Spaño di e temponan ey.

Ojeda tawata sali di Hispañola pa e islanan aki y ta ey el a muri sin por a finaliza e colonisacion cu el a inicia aki den nos region, pero esaki a ser continua pa e spañonan procedente di Hispañola.

For di un extracto di Stuyvesant su notanan durante cu e tawata dirigi e tres islanan ABC tin un documento den e "Curacao Papers" cu ta menciona e multi-etnico y e Indjannan treci for di Aruba y Boneiro, ta data di Maart 1643. Y cu na 1644 como gobernador di “Curaçao”, el a manda 130 soldad Brasileño/’Hulandes’ y setenta civil pa "Nieuw Amsterdam”.

Mientras cu como director general di “Nieuw Nederland” y e islanan ABC el a manda indjan nan prisionero como esclavo pa e islanan aki. Pues no ta unicamente esclavo africano tawatin riba e islanan aki. Tin e informacion tambe cu pa e comunica cu e indjannan despues bou di e colonisacion Hulandes, tawatin mester di pader nan di habla Spaño.

Tin texto ta duna indicacion cu Papiamento mester tawata existi ya caba for di mucho prome cu cuminsamento di siglo 18 na Corsou y for di final di e siglo ey na Aruba. E texto mas bieu cu nos tin na Papiamento ta un carta di aña 1775 di un Hudiu na Corsou, cu lo por a bin aki for di tempo di Stuyvesant cu Hulanda a perde su colonianan na Brazil.

Fuente: https://pap.wikipedia.org/wiki/Papiamento_na_Aruba

Origen di Papiamento Monogenetico y Polygenetico. https://youtu.be/Z2ndnC6akz0

Origen di Papiamento Idioma crioyo https://www.youtube.com/watch?v=FkfDWuHky0Q