## Papiamento como idioma oficial na Aruba.

Papiamento como idioma oficial na Aruba.

Dia 21 di mei 2003 Papiamento di Aruba a keda decreta como idioma oficial banda di e idioma Hulandes. E idea tras di oficialisacion di Papiamento ta pa stimula uzo di nos idioma nacional, nos idioma di tur dia. Esaki ta encera cu pa prome biaha den historia di Aruba, Papiamento y Hulandes a bira idioma oficial. Prome cu esey ningun di nan dos no tabata oficial na Aruba. Pa loke ta trata Papiamento, tabata prome biaha cu el a wordo declara oficial como idioma. E idea tras di oficialisacion di Papiamento ta pa stimula tambe e uzo di nos idioma nacional den aparato gubernamental y pa Papiamento y Hulandes wordo considera como igual.

E ley ta encera entre otro cu un ciudadano por uza tanto Papiamento como Hulandes ora e dirigi su mes na gobierno. Esaki kiermen cu un ciudadano tin derecho di skirbi un carta na Papiamento tambe pa gobierno.

Papiamento tin su propio vocabulario, gramatica y ortografia. Nos idioma ta rico na proverbio, dicho y expresion. E ta parti di nos herencia cultural.

Tur idioma a bini di diferente otro idioma. Por ehempel: Hulandes a bini di lenganan Germanica y Spaño a bini di lenganan Latin etc.

Na augustus 2003, Papiamento a drenta enseñansa secundario MAVO, HAVO klas 1-2-3, VWO klas 1-2-3 y enseñansa avansa profesional EPI, IPA. Papiamento como materia ta sosteni principalmente pa e metodo didactico “Cristal”.

E aña escolar 2015-2016 ta e prome biaha cu e studiantenan HAVO y VWO a haya examen di Papiamento.

Na E.P.B. Papiamento ta materia den nivel 3 desde comienso di e scol; mas o menos pa 20 aña caba. Ta papia Papiamento na Aruba, Boneiro y Corsou.

Manera mi a menciona caba Papiamento, na aña 2018, tin 15 aña den enseñansa como materia!